Terus kekal meraih rezeki
VALENTINE NGUMBANG PANTU: Penduduk kawasan luar bandar akan tetap tenang
mengharungi tempoh penguatkuasaan Perintah Kawalan Pergerakan (PKP) selagi
kebun kekal menjadi lubuk rezeki mereka.  Ini kerana dengan turun ke kebun berdekatan kawasan
rumah, penduduk luar bandar akan terus kekal meraih rezeki dengan menjual hasil
tanaman masing-masing dari rumah ke rumah ke perkampungan berhampiran. “Syukurlah tanaman Terung Dayak (Terung Asam) yang
saya usahakan di kebun selama ini sudah pun mula membuahkan banyak hasil ketika
Perintah Kawalan Pergerakan (PKP). “Buktinya saya telah pun menuai lebih 300 kilogram
Terung Asam di kebun dan diborong oleh peniaga tempatan di sini dengan hasil
pendapatan mencecah RM900,” kata Mary Anis, 64, dari Rumah Panjang
Selantik Ili, Pantu. Hasil jualan berkenaan katanya, digunakan untuk menampung
keperluan isi rumah dengan pelaksanaan PKP diakui olehnya sedikit sebanyak
menggugat pendapatan petani di kawasan luar bandar pada masa sekarang. “Tidak ramai penduduk mahu bersesak ke pekan atau
bandar demi membeli sayur-sayuran pada masa sekarang kerana khuatir dijangkiti
oleh virus pembunuh senyap iaitu Covid-19. “Atas sebab itulah saya mencadangkan pekebun luar
bandar agar menjual hasil masing-masing secara bergerak ke kampung berdekatan
daripada berhimpun di satu tempat tertentu dan terdedah kepada jangkitan
pandemik berbahaya ini,” katanya. Mary juga mengucapkan terima kasih kepada Kerajaan Pusat
dan Kerajaan Sarawak kerana menyalurkan bantuan kewangan kepada penduduk pada
waktu sukar ini demi mengurangkan kesukaran hidup mereka dalam mengharungi PKP. “Kebun juga tidak mengeluarkan hasilnya pada setiap
hari. Justeru pemberian Bantuan Prihatin Nasional (BPN) dan Bantuan Khas
SarawakKu Sayang adalah tepat pada masanya demi membantu kami yang terjejas
disebabkan oleh arahan PKP ini,”kata Mary. Bagaimanapun Mary mengakui dia bersama keluarga kekal
mematuhi langkah penjarakan sosial serta pemakaian penutup muka dan hidung
ketika menghantar hasil jualan kebun ini ke kampung berdekatan. 
See author's posts
